Međunarodno priznanje Kosova
Od proglašenja nezavisnosti od Srbije usvojene 17. februara 2008. godine u Skupštini Republike Kosovo, pitanje međunarodnog priznanja nezavisnosti Kosova je pitanje koje je podijelilo međunarodnu zajednicu. Uprkos tome, Kosovo je do 4. septembra 2020. godine, ukupno priznalo 101 države svijeta. Između ostalog Kosovo kao nezavisnu državu je priznalo 98 od 193 država članica (51%) Ujedinjenih nacija (UN), 22 od 27 (81%) članica Evropske unije (EU), 26 od 30 (87%) članica NATO-a, i 31 od 57 članica (63%) Organizacije islamske saradnje (OIC). Vlada Republike Srbije ne priznaje Kosovo kao suverenu državu, iako ne ostvaruje niti jedan vid suverenosti na teritoriji Kosova već radi na normalizaciji odnosa sa Vladom Kosova u skladu sa Briselskim sporazumom. Dvije strane su 2013. godine počele normalizovati odnose u skladu sa sporazumom, ali proces je zastao u novembru 2018. godine nakon što je Kosovo uvelo stopostotni porez na uvoz robe iz Srbije. Kosovo je 1. aprila 2020. povuklo taj porez da se proces može nastaviti. U septembru 2020. godine, prema sporazumima u Vašingtonu koje su posredovale Sjedinjene Američke Države, Srbija i Kosovo dogovorili su se o normalizaciji ekonomskih odnosa. Srbija se složila da obustavi napore da podstakne druge države da ili ne priznaju Kosovo ili da opozovu priznanje na godinu dana. Zauzvrat, Kosovo se složilo da se neće prijaviti za novo članstvo u međunarodnim organizacijama za taj isti period. Među članovima zemalja G-20, njih 11 (Australija, Kanada, Francuska, Njemačka, Italija, Japan, Južna Koreja, Saudijska Arabija, Turska, Ujedinjeno Kraljevstvo i SAD) su priznale Kosovo kao nezavisnu državu, dok njih 9 (Argentina, Brazil, Kina, Indija, Indonezija, Meksiko, Rusija, Južnoafrička Republika i Španija) nisu.